tartuNLP/wikipedia-smugri-20251201 huggingface dataset:
Arovuokko

Arovuokko ("Anemone sylvestris") on valkokukkainen, Euraasiassa tavattava leinikkikasvi. Laji on myös vanha puutarhojen koristekasvi.
Ulkonäkö ja koko.
Monivuotinen arovuokko kasvaa 15–40 cm korkeaksi. Varsi on pysty ja tiheäkarvainen. Aluslehtiä on tavallisesti 3–6 kappaletta. Niiden ruoti on melko lyhyt ja lehtilapa 3–5-sorminen. Lehdykät ovat liuskaisia tai hampaisia. Varsilehtiä on kaksi tai kolme, ja ne sijaitsevat varressa kiehkurana. Ruoti on 1–2 cm pitkä, lapa kolmisorminen, lehdykät 2–3-halkoisia tai tylpähköhampaisia. Kukka on tavallisesti yksittäin, pitkäperäinen ja 3–7 cm leveä. Teriömäinen kehä on tavallisesti viisilehtinen, ja kehälehdet ovat väriltään valkoisia. Suomessa arovuokko kukkii touko-kesäkuussa. Siemenet kypsyvät villakarvaisissa, lyhytotaisissa ja 3–4 mm pitkissä pähkylöissä. Villakarvojen avulla pähkylät voivat levitä tuulen mukana kauaksikin. Arovuokko on myrkyllinen kasvilaji.
Levinneisyys.
Arovuokko kasvaa luonnonvaraisena alueella, joka ulottuu Ranskasta ja Saksasta läpi Keski- ja Itä-Euroopan Siperian itäosiin ja Pohjois-Kiinaan. Suomea lähimmät esiintymät ovat Virossa sekä Ruotsissa Öölannissa ja Gotlannissa. Suomessa lajia tavataan toisinaan villiintyneenä.
Elinympäristö.
Luonnonvaraisena arovuokkoa tavataan alvariniityillä sekä kalkkialueiden mäntymetsissä, pelloilla ja pientareilla. Suomessa lajia tavataan toisinaan asutuksen lähistöllä viljelyjäänteenä tai -karkulaisena.
Käyttö.
Arovuokkoa viljellään yleisesti koristekasvina. Laji on perinneperenna, jota kasvatetaan mm. puistojen ja pihojen puolivarjoisilla paikoilla sekä perennaryhmissä. Se leviää rönsyistä, joten perennaryhmissä sen kasvua voidaan joutua rajoittamaan. Arovuokko viihtyy kalkkipitoisella kasvupaikalla.
Syvännerausku

Syvännerausku ("Plesiobatis daviesi") on syvissä vesissä Intian valtameressä ja Tyynessämeressä tavattava rustokala. Se on ainoa laji syvännerauskujen heimossa (Plesiobatidae).
Taksonomia.
Aikaisemmin syvännerausku sijoitettiin sukuun "Urotrygon" ja kiekkorauskujen heimoon (Urolophidae). Se on kuitenkin ulkomuodoltaan erilainen ja sijoitettiin vuonna 1990 omaan heimoonsa.
Anatomia.
Syvännerausku on kookas kala ja voi kasvaa jopa 2,7 metriä pitkäksi. Koiraat tulevat sukukypsiksi noin 130 cm:n pituisina ja naaraat kookkaampina noin 189–200 cm:n mittaisina. Ruumis on litteä ja suuret rintaevät antavat kalalle pyöreän muodon. Evissä on pieniä piikkejä. Pyrstö on lähes yhtä pitkä kuin muu ruumis ja melko ohut. Pyrstössä on pitkä myrkyllinen piikki, joka voi aiheuttaa ihmisellekin tuskallisen haavan. Lajin lisääntymisestä ei ole tietoa, mutta se on todennäköisesti vivipaarinen eli synnyttää eläviä poikasia. Lajin hampaat ovat melko pienet ja teräväkärkiset
Levinneisyys.
Syvännerauskuja tavataan Etelä-Afrikan ja Mosambikin rannikoilta, Australian ja Kaakkois-Aasian rannikkoseuduilta ja Havaijilta. Laji elää pehmeällä merenpohjalla 44–780 metrin syvyydestä merenpinnasta. Syvännerauskujen ravintoa ovat muut kalat, erityisesti ankeriaat, äyriäiset ja nilviäiset. Sitä saadaan joskus sivusaaliina trooleilla ja sen liha on syötävää muttei erityisen arvostettua.
Trient

Trient on Lounais-Sveitsissä, Valais'n kantonissa virtaava Rhônen sivujoki, joka saa alkunsa Ranskan ja Sveitsin raja-alueelta. Pääjoki, Trient, alkaa Sveitsin puolen jäätiköiltä. Sivujoen, Eau Noiren alkulähteet ovat Ranskassa, Chamonix'n pohjoispuolella. Trient laskee Rhôneen Vernayaz'ssa, Martignyn kaupungin pohjoispuolella.
Trient virtaa loppuosaltaan syvässä kanjonissa, joka on matkailukohde. 
Vesivoima.
Trientin vesistössä on kaksi patojärveä: Lac d'Emosson ja Lac de Vieux Emosson. Veden potentiaalienergia muutetaan sähköksi neljässä vesivoimalaitoksessa, joiden teho on yhteensä lähes 400 MW: 
Châtelardin voimalat ovat pumppuvoimalaitoksia, jonka pumppausteho on yhteensä 72 MW. Voimalaitosten vuosituotanto on keskimäärin 800 GWh energiaa.
Rakkauden ja kuoleman lauluja

Rakkauden ja kuoleman lauluja on Edgar Allan Poen runojen suomennoskokoelma. Sen runot on suomentanut Oskar Nousiainen, ja se on ilmestynyt 1942 Tammen kustantamana. Näköispainoksen teoksesta on julkaissut Lasipalatsi/Kirja kerrallaan 1999 ja Ntamo 2012. 
Teokseen sisältyy kaksi suomentajan laajaa artikkelia: Poen kirjallisesta tuotannosta, johon sisältyy elämäkerta, ja Poen runojen maailmasta. Lopussa on luettelo Poen elämää ja tuotantoa käsittelevää kirjallisuutta.
Pian suomennoksen toisen painoksen ilmestymisen jälkeen 1947 Sulo Haltsonen kiittää "Arvostelevassa kirjaluettelossa": "Omaperäisten ja harvinaisen musikaalissävyisten runojen kirjoittajana on Poella ollut jo ennestään maassamme mainetta. – – käännökset ovat Oskari Nousiaisen sujuvaa käsialaa."
Hullu nuoruus

Hullu nuoruus on Vera Teleniuksen singlejulkaisu vuodelta 1986.
Singlen kääntöpuolella on Laulelmakilpailu –86:n voittajakappale "Kummajainen".
Singlen on julkaissut Polarvox Oy.
Moraalinen maisema

Moraalinen maisema: Miten tiede määrittää inhimilliset arvot () on Sam Harrisin vuonna 2010 ilmestynyt kirja etiikasta.
Harrisin mukaan moraali on osa ihmisen aivotoimintaa. Aivotoimintaa voidaan mitata ja tehdä sitä koskevia kokeita ja päätelmiä. Täten moraali on tieteellisen tutkimuksen piiriin kuuluva ilmiö. Harrisin mielestä moraalia on tutkittava ihmisten ja eläinten hyvinvoinnin käsittein. Tämä tuo esiin ”moraalisen maiseman”, jossa on huippuja ja laaksoja ja joka auttaa ohjaamaan yksilön ja yhteiskunnan moraalista toimintaa. Harrisin mukaan uskontoon tai muuhun valtajärjestelmään perustuvat käsitykset voidaan poistaa moraalisesta ajattelusta kuten se on poistettu esimerkiksi fysiikasta.
Sami Kivelä

Sami Kivelä (s. 1979) on suomalainen sarjakuvapiirtäjä. Hän on parhaiten tunnettu sarjakuvista "Undone by Blood" (AfterShock Comics), "Abbott" (Boom! Studios) ja "Machine Gun Wizards" (Dark Horse Comics).
Kivelä on myös tehnyt töitä Zenescope Entertainmentille, jolle hän on piirtänyt esimerkiksi sarjat "Hit List" ja "Realm War". Jälkimmäinen on osa Zenescopen Grimm Fairy Tales -universumia. Muita hänen sarjakuviaan ovat "Beautiful Canvas" (Black Mask Studios), "Chum" (ComixTribe), "Dark Lies, Darker Truths" (Markosia), "The Heap" (Moonstone Books), "Zeroids" (Moonstone Books) ja "Lordi: Verenjano" sekä "Lordi: Verensininen" (Arktinen Banaani).
Myös muun muassa Ape Entertainment, Egmont, Otava ja Heske Horror ovat julkaisseet Kivelän töitä. Lisäksi hän on piirtänyt omakustannesarjakuvia.
Kivelä on aiemmin toiminut levynkansitaiteilijana ja kuvittajana.
Cargèse

Cargèse (, korsikaksi "Carghjese") on kylä ja kunta Corse-du-Sudin departementissa Ranskan Korsikan saarella. Vuonna 2006 kunnassa asui 1 137 asukasta. Kylän perustivat Peloponnesoksesta tulleet kreikkalaiset siirtolaiset 1600-luvulla, ja kylässä on edelleen ortodoksiseen kirkkoon kuuluvaa väestöä.
Historia.
Vuonna 1663 noin 800 kreikkalaista pakeni Peloponnesoksesta Ottomaanien valtakunnan miehitystä. Muuttajat neuvottelivat genovalaisten kanssa ja heille osoitettiin 1676 Paomian alue nykyisen Cargèsen pohjoispuolelta. Pakomatkasta selviytyneet noin 730 kreikkalaista saapuivat Korsikalle maaliskuussa 1676 ja he perustivat menestyvän siirtokunnan. Osa kreikkalaisista pyrki sulautumaan paikalliseen väestöön esimerkiksi siten, että monet vaihtoivat kreikkalaisen -akis sukunimen päätteensä italialaiseen muotoon -acci. Kun korsikalaiset kapinoivat genovalaisia vastaan vuonna 1729, kreikkalaiset asettuivat genovalaisten puolelle, mikä johti korsikalaisten suorittamaan Paomian hävitykseen. Kreikkalaiset muuttivat Ajaccioon, jossa he asuivat seuraavien 40 vuoden ajan. Kreikkalaisten ja korsikalaisten välit paranivat lyhyen itsenäisyyden aikana, mutta he saivat itselleen Cargèsen alueen vasta Ranskan valtakaudella, jonne he sitten alkoivat rakentaa uusia taloja. Tästä syntyi kiistaa läheisten Vicon ja Niolon kylien asukkaiden kanssa, jotka laidunsivat lampaitaan alueella talvisin. Vuoteen 1830 asti kreikkalaiset asuivat vaihtelevasti Ajacciossa ja Cargèsessa, mutta kun suhteet paikallisiin ajan myötä rauhoittuivat, he asettuivat lopullisesti Cargèseen. Tämän jälkeen kreikkalaisten ja korsikalaisten välillä ei ollut merkittäviä yhteenottoja ja kreikkalaiset sulautuivat paljolti paikallisiin. Nykyisin suurin ero Cargèsen ja alueen muiden kylien välillä onkin vain se, että Cargèsessa vietetään edelleen monia ortodoksisen kirkon juhlia.
Maantiede.
Cargèse sijaitsee keskimäärin noin sata metriä merenpinnan yläpuolella. Kylässä on kaksi 1800-luvulla rakennettua kirkkoa, jotka sijaitsevat toisiaan vastapäätä. Kreikkalaisortodoksinen kirkko on rakennettu 1852 paikalla sijainneen vanhemman kirkon kohdalle. Kirkkoon on ostettu Kreikasta ikoneita, joista vanhimmat ovat vuodelta 1676. Ortodoksista kirkkoa vastapäätä on korsikalaisten vuonna 1817 rakentama roomalaiskatolinen kirkko. Kunnan alueella sijaitsevan Plague du Péron rannan niemenkärjissä Pointe d'Omignassa ja Pointe de Gargésessa on kaksi Genovan valtakauden aikana rakennettua vartiotornia.
Väestö.
Cargèsen väestömäärä on ollut jatkuvassa kasvussa. Vuonna 2007 asukkaita oli 1 137 väestötiheyden ollessa 24,7 per km². Vuosien 1999–2007 välillä väestömäärä kasvoi 1,8 %. Suurin osa asukkaista, 54,5 %, on 20–64-vuotiaita. Alle 20-vuotiaita oli 17,9 % ja yli 64-vuotiaita 27,7 % väestöstä. Yli 5-vuotiasta 146:lla oli asunto myös jossain muussa kunnassa.
Sextans B

Sextans B on epäsäännöllinen galaksi, joka on joko osa Paikallista ryhmää tai juuri sen ulkopuolella. Galaksi sijaitsee Sekstantin tähdistössä. Se on Maasta käsin yksi ryhmän kaukaisimmista kohteista, ja etäisyys sinne on 4 440 000 valovuotta. Galaksin massan on arvioitu olevan 2 × 108 kertaa Auringon massa. Sextans B etääntyy Linnunradasta nopeudella 300 km/s.
Evian Thonon Gaillard FC

Évian Thonon Gaillard FC on ranskalainen jalkapalloseura, joka on perustettu vuonna 2003. Seura on perustettu Gaillardin pikkukaupungissa lähellä Sveitsin rajaa, mutta vuodesta 2007 sen kotipaikka on ollut Thonon-les-Bainsissa. Seura putosi pääsarjasta Ligue 2:een keväällä 2015 ja pelaa nykyään alasarjoissa.
Historia.
Seura perustettiin vuonna 2003 nimellä "Football Croix-de-Savoie 74", kun "FC Gaillard" ja "FC Ville-la-Grand" yhdistivät toimintansa. Gaillard oli perustettu vuonna 1924 ja pelannut lähes koko olemassaolonsa ajan aluetasolla Ligue Rhône-Alpesissa. Seuran ensimmäinen kausi päättyi kolmanteen sijaan Championnat de France amateurin B-lohkossa ja kauden jälkeen Croix-de-Savoie nousi Nationaliin. Menestystä ei kuitenkaan National-tasolla tullut ja kauden 2005–2006 päätteeksi Croix-de-Savoie putosi jälleen CFA:han.
Vuonna 2007 Croix-de-Savoie yhdisti toimintansa "Olympique Thonon-Chablais’n" kanssa ja uudeksi nimeksi tuli "Olympique Croix-de-Savoie 74". Samalla seura siirtyi Gaillardista Thonon-les-Bainsiin, jossa oli vaatimukset täyttävä stadion. Kaudella 2008–2009 seura voitti CFA:n B-lohkon ja nousi jälleen Nationaliin. Kesällä 2009 seuran nimi muutettiin nykyiseen muotoonsa, kun seuran kunniapuheenjohtajaksi tuli Danonen johtaja Franck Riboud. Riboud'n johdolla Évian alkoi panostaa seuraorganisaation ja junioritoiminnan kehittämiseen. Tammikuussa 2010 seuran päävalmentajaksi tuli Bernard Casoni , joka johdatti seuran sensaatiomaisesti Nationalin mestariksi ja nousuun Ligue 2:een. 
Nousu Ligue 2:een aiheutti Évian’lle ongelmia stadionin suhteen, sillä Stade Joseph-Moynet ei täyttänyt LFP:n asettamia vaatimuksia. Seura olisi halunnut pelata kotiottelunsa Sveitsiin puolella Stade de Genèvellä, mutta stadionin kotijoukkueen Servette FC:n mukaan kenttä ei välttämättä kestäisi kahden joukkueen pelejä. Ranskan jalkapalloliitto asettui tukemaan Évian'n pyrkimyksiä pelata Genevessä, mikäli UEFA hyväksyy siirron. UEFA ei kuitenkaan hyväksynyt siirtymistä, vaan piti Annecyssä sijaitsevaa Parc des Sportsia parempana vaihtoehtona.
Kaudella 2010–2011 Évian pelasi Bernard Casonin alaisuudessa loistavan kauden ja varmisti historiallisen nousunsa pääsarjaan kierros ennen sarjan päätöstä. Évian aloitti historiansa ensimmäisen liigakauden kohtuullisen hyvin ja oli syyskauden jälkeen liigassa 11:s. Casoni ilmoitti jouluna 2011, ettei jatka päävalmentajana kauden jälkeen. Seurajohto ei jäänyt odottelemaan kesään, vaan erotti Casonin 1. tammikuuta 2012. Seuraavana päivänä hänen seuraajakseen palkattiin Pablo Correa.
Pikkutunnelimyyrä

Pikkutunnelimyyrä eli tunneliruohomyyrä ("Microtus subterraneus", syn. "Pitymus subterraneus") on peltomyyrien sukuun ja "Terricola"-alasukuun kuuluva jyrsijälaji. Lajia ei tavata Suomessa. Se muistuttaa kenttämyyriä jopa hampaistoltaan, mutta on tummemman harmaa ja sillä on välipäälaenluu toisenmuotoinen.
Levinneisyys.
Sen levinneisyysalueeseen kuuluu Keski-Eurooppa, Balkanin niemimaa, Italia, Turkki ja osa Länsi-Eurooppaa ja Venäjää. Pikkutunnelimyyrän elinympäristöä ovat kohtalaisen kosteat pellot. Lajia pidetään erityisen eurooppalaisena. Ilmenjärven ja Äänisen seudun esiintymiä arvellaan jääkauden jälkeisen lämpökauden aikaisiksi reliktiesiintymiksi.
Käyttäytyminen.
Pikkutunnelimyyrät liikkuvat pääasiassa yöaikaan, mutta suuren ravinnontarpeensa takia niitä esiintyy joskus myös päivänvalossa. Ravintoa ne etsivät alakasvillisuuden seasta ja maan alta. Pikkutunnelimyyrät ovat nopeita liikkujia ja osaavat myös hyppiä. Enimmäkseen lajin yksilöt elävät kaivamissaan maanalaisissa käytävissä.
Siyəzən

Siyəzən (lausutaan [sijäzä’n], ) on kaupunki Azerbaidžanissa. Se sijaitsee lähellä Kaspianmeren rantaa 103 kilometriä Bakusta luoteeseen. Kaupunki on Siyəzənin piirin keskus. Sen kautta kulkee Bakusta Venäjälle johtava rautatie ja M2-valtatie. Asukkaita on 25 200 henkeä (vuonna 2010).
Paikkakunta on syntynyt "Qızıl-Burunin" (ven. Кызыл-Бурун, "Kyzyl-Burun") rautatieaseman ympärille. Vuonna 1940 siitä tuli hallintopiirin keskus, vuonna 1941 kaupunkimainen taajama ja vuonna 1954 Siyəzənin kaupunki. Vuonna 1959 alue liitettiin Dəvəçin piiriin. Uudelleen Siyəzənin piiri perustettiin vuonna 1992. Seudun talous perustuu öljyn ja kaasun tuotantoon.
Canterburyn linna

Canterburyn linna on normannilinna Canterburyssä Englannissa. Se on yksi kolmesta Kentin linnasta, jotka rakennettiin Hastingsin taistelun jälkeen Doverista Lontooseen johtavalle tielle.
Kivinen keskustorni rakennettin vuosina 1086-1120. Kun Henrik II rakensi uuden linnan Doveriin, Canterburyn linnaa alettiin käyttää vankilana. Nykyisin keskustorni on suurelta osin rauniona, mutta merkittävä osa linnan muuria on jäljellä. Muuri on rakennettu samalle paikalle johon jo roomalaiset alkoivat kasata kaupunginmuuria 200-luvulla.
Keskuslinna on rakennettu kuningas Henrik I:n käskystä. Nykyään linna on avoinna yleisölle ympärivuotisesti.
Şabran

Şabran (; vuoteen 1990 saakka "Dəvəçi", ven. Дивичи́, "Divitši") on kaupunki Azerbaidžanissa. Se sijaitsee Kaukasusvuoriston pääjonon reuna-alueella 122 kilometriä Bakusta luoteeseen. Kaupunki on Şabranin piirin keskus. Sen kautta kulkee Bakusta Venäjän rajalle johtava M2-valtatie sekä Bakun ja Moskovan välinen rautatie. Asukkaita on 23 400 henkeä (vuonna 2010).
Dəvəçistä tuli hallintopiirin keskus vuonna 1930, kaupunkimainen taajama vuonna 1944 ja kaupunki vuonna 1961. Se on maatalousalueen keskus, jossa toimii rautatieliikennettä palvelevia yrityksiä, mattotehdas sekä elintarvike- ja rakennusteollisuutta. Vuonna 2010 Dəvəçi nimettiin seudulla sijainneen keskiaikaisen kaupungin mukaan "Şabraniksi".
Xanlar Səfərəliyev

Xanlar Həsən oğlu Səfərəliyev (, 1885 nykyisen Füzulin piirin Qoçəhmədlin kylä – 1907 Baku) oli azerbaidžanilainen bolševikkivallankumouksellinen.
Xanlar Səfərəliyev syntyi köyhän talonpojan perheeseen. Koulun jälkeen hän lähti ansiotöihin Bakuun. Hän liittyi Venäjän sosiaalidemokraattiseen työväenpuolueeseen vuonna 1904, levitti vallankumouksellista propagandaa ja johti öljytyöläisten lakkoja. Səfərəliyev oli yksi sosiaalidemokraattisen Hümmət-ryhmän johtajista. Öljyteollisuuden palkkamurhaaja haavoitti häntä kuolettavasti syyskuun 20. päivän vastaisena yönä vuonna 1907. Səfərəliyevin hautajaisista muodostui kahdenkymmenen tuhannen hengen mielenosoitus. Josif Stalin piti puheen hänen haudallaan.
Nykyinen Göygölin kaupunki oli nimetty Səfərəliyevin mukaan vuosina 1938–2008.
Tasapainopalkka

Taloustieteessä tasapainopalkka tarkoittaa palkkatasoa, jolla työntekijöistä ei ole pulaa eikä ylitarjontaakaan. Liian korkealla palkalla kaikki työntekijät eivät työllisty ja liian matalalla palkalla halukkaita työntekijöiden ottajia (työnantajia) olisi enemmän kuin työntekijöitä on tarjolla. 
Ammattiliittoilla on tapana asettaa palkat yli työn tasapainohinnan, koska liittojen sisäpiiriläisenemmistö hyötyy tällaisesta ulkopiiriläisten jäädessä työttömiksi palkankorotuksen vuoksi. Tämä työttömyys on siis ”tahdonvastaista” työttömien mutta ”vapaaehtoista” ammattiliiton näkökulmasta.
Martakert

Martakert (, , ) on kaupunki virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Se sijaitsee Karabahvuorten itäpuolella 62 kilometriä Stepanakertista pohjoiseen. Kaupunki on tasavallan Martakertin piirin keskus. Asukkaita on 4 200 henkeä (vuonna 2009).
Martakertista tuli Vuoristo-Karabahin autonomiseen alueeseen kuulunut piirikeskus vuonna 1939, kaupunkimainen taajama vuonna 1960 ja kaupunki vuonna 1985. Neuvostoaikana siellä toimi elintarviketeollisuutta ja puunjalostuslaitos. Vuonna 1989 kaupungissa oli 8 300 asukasta.
Azerbaidžan nimesi Martakertin "Ağdərəksi" marraskuussa 1991. Lokakuussa 1992 maan parlamentti lakkautti Ağdərən piirin ja liitti sen Tərtərin piiriin. Vuoristo-Karabahin sodan aikana kaupungin omistuksesta käytiin kiivaita taisteluja.
Juutalaisberberi

Juutalaisberberi on berberijuutalaisten puhuma berberikieliin kuuluva juutalaiskieli. Kielellä oli vuoden 1992 arvion mukaan noin 2 000 puhujaa, joista kaikki asuivat Israelissa. Kielen alkuperäiset puhuma-alueet ovat Marokon ja Algerian Atlasvuorilla, mutta kielen puhujat muuttivat sieltä Israeliin 1960- ja 1970-luvuilla.
Kieltä käytettiin tavallisen kanssakäymisen lisäksi myös kulttuurissa ja uskonnollisissa teksteissä. Juutalaisberberille käännettiin uskonnollisia tekstejä hepreasta, arabiasta ja katalaanista käyttäen heprealaisia kirjaimia. Nykyisin käytännössä kukaan kielen puhujista ei ole yksikielinen.
Palkkajousto

Työn kysynnän hintajousto eli palkkajousto on taloustieteessä työn kysynnän suhteellinen muutos jaettuna palkan suhteellisella muutoksella. Suomessa se on arviolta -0,4 ... -1.
Palkkajousto -0,5 tarkoittaisi, että jonkin yrityksen tai alan palkkojen nousu 1 %:n verran vähentää sen yrityksen tai alan työllisyyttä keskimäärin 0,5 %.
Mitä suurempi palkkajousto on, sitä enemmän pienikin palkanalennus parantaa työllisyyttä. Lyhyellä aikavälillä joustot ovat pienempiä, joten kaikki vaikutukset työllisyyteen eivät näy heti.
Palkkojen aleneminen lisää työllisyyttä kahdella tavalla:
Palkkajousto Suomessa.
Palkansaajien tutkimuslaitoksen selvityksen mukaan pitkän aikavälin työvoiman kysynnän palkkajousto on Suomessa -0,4 (eri yrityksissä -0,1 .. -2,1, elintarviketeollisuudessa -0,7 ja vähittäiskaupassa -0,5).
Jaakko Kianderin tutkimuksen mukaan palkkajousto olisikin pitkän aikavälin keskiarvona -0,8, ja se olisi noussut -1:een (1980-1994), teollisuudessa nousu olisi tapahtunut vasta vuoden 1990 jälkeen. Palkkajousto ohitti -1:n rakennus-, kuljetusväline-, elektroniikka-, elintarvike- ja tevanake-aloilla (tekstiili, vaate, nahka, kenkä) ja oli suurimmillaan keskisuurissa yrityksissä.
Jaakko Pehkosen tutkimuksessa suurista teollisuusyrityksistä palkkajoustoksi tulikin -0,97 (1985-1995).
Missä olet, Susan?

Missä olet, Susan? () on vuonna 1985 ilmestynyt yhdysvaltalainen komedia-draamaelokuva, jonka on ohjannut Susan Seidelman. Elokuvan pääosassa näyttelevät Rosanna Arquette ja Madonna.
Juoni.
Roberta (Rosanna Arquette) on New Jerseyssä asuva tyytymätön kotirouva. Hän on kiinnostunut naisesta, jonka elämää hän seuraa vain lukemalla lehden ”henkilökohtaista”-palstaa. Eräänä päivänä palstalla julkaistaan kirjoitus otsikolla ”Missä olet, Susan?”, jossa mies ehdottaa naiselle tapaamista New Yorkin Battery Park -puistossa. Robertakin menee puistoon ja näkee väläyksen Susanista (Madonna). Näin alkaa tapahtumasarja, johon kuuluu niin väärä identiteetti, amnesia kuin muitakin farssin aineksia.
Palkinnot.
Rosanna Arquette voitti BAFTA-palkinnon roolistaan Robertana; hän sai palkinnon kuitenkin sivuroolista, koska Madonna oli jo tuolloin erittäin suosittu. Kohtausten ja repliikkien lukumäärästä ja juonesta päätellen Arquette oli kuitenkin elokuvan päätähti.
Arquette oli roolistaan ehdolla myös parhaan musikaali- tai komediaelokuvan naispääosan Golden Globe -palkinnon saajaksi.
Elokuva oli ehdolla ranskalaisen César-palkinnon saajaksi kategoriassa parhaana ulkomaisena elokuvana.
"The New York Times" -lehden elokuvakriitikko Vincent Canby nimesi elokuvan yhdeksi vuoden 1985 parhaista. Lehden kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Ecuadorin maakunnat

Ecuadorin maakunnat () ovat maan ylimmän tason aluehallintoyksiköitä. Ne jaetaan edelleen kantoneihin () ja nämä puolestaan piirikuntiin (). Piirikunnat luokitellaan kaupunkikuntiin ja maalaiskuntiin ja niitä on kaikkiaan tuhat.
Jokaista maakuntaa johtaa prefekti, joka valitaan suoralla kansanvaalilla.
Maakunnat voidaan jakaa neljään alueeseen: 11 niistä sijaitsee ylänköalueella, kuusi rannikolla, kuusi Amazonin sademetsäalueella ja yhden muodostavat Galapagosin saaret.
Insider-outsider-teoria

Insider-outsider-teoria on teoria, jota käytetään työn taloustieteessä selittämään taloudellisten toimijoiden käyttäytymistä tilanteessa, jossa joillain toimijoilla on enemmän etuoikeuksia kuin muilla. Teorian kehittivät Assar Lindbeck ja Dennis Snower vuonna 1984.
Armando Gun

Armando Antonio Gun Caballero (s. 17. tammikuuta 1986 Panama City) on panamalainen jalkapalloilija, pelipaikaltaan puolustaja. Hän pelasi vuonna 2017 päättyneellä urallaan pääasiassa kotimaassaan mutta jonkin aikaa myös Kolumbiassa ja Costa Ricassa.
Gun edusti Panamassa Chepoa, San Franciscoa, Chorrilloa, Plaza Amadoria, Sporting San Miguelitoa, Río Abajoa ja Independiente La Chorreraa. Hän voitti Panaman liigamestaruuden San Franciscon joukkueessa vuonna 2005 ja Sporting San Migueliton joukkueessa vuonna 2013. Vuoden 2005 jälkipuoliskolla hän edusti kolumbialaista América Calia ja tammikuusta 2006 kesään 2007 costaricalaista Alajuelensea.
Gun pelasi Panaman alle 20-vuotiaiden maajoukkueessa MM-kilpailuissa vuosina 2003 ja 2005. Hän teki vuoden 2003 kisoissa maalin Yhdistyneitä arabiemiirikuntia vastaan. Hän pelasi Panaman A-maajoukkueessa vuosina 2005, 2006 ja 2009 yhteensä 19 ottelua. Hän oli voittamassa Keski-Amerikan mestaruutta vuonna 2009 ja pelasi samana vuonna myös CONCACAF Gold Cupissa.
Markus Lohi

Markus Samuli Lohi (s. 16. kesäkuuta 1972 Haukipudas) on suomalainen keskustan poliitikko. Hän on toiminut kansanedustajana vuodesta 2011 alkaen ja sosiaali- ja terveysvaliokunnan puheenjohtajana kesästä 2020 alkaen. 
Koulutus ja työura.
Markus Lohi on koulutukseltaan oikeustieteen maisteri. Hän on toiminut mm. tilitoimistoyrittäjänä. Ennen eduskuntaa hän toimi Pretax Oy:n lakiasianjohtajana 2007–2011. 
Poliittinen toiminta.
Markus Lohi liittyi keskustaan 15-vuotiaana. Opiskeluaikoina hän toimi mm. Nuoren Keskustan Liiton hallituksen jäsenenä ja Lapin yliopiston ylioppilaskunnan edustajiston puheenjohtajana 1996–1997.
Rovaniemen kaupunginvaltuustossa Lohi on toiminut 1997–2008 ja 2013–2017. Hän toimi valtuustoryhmän puheenjohtaja 2001–2008. Vuoden 2008 ja 2017 kunnallisvaaleissa hän ei ollut ehdolla.
Eduskuntavaaleissa 2011 Lohi sai 3 615 ääntä ja tuli valituksi kansanedustajaksi. Kaudella 2011–2015 hän toimi hallintovaliokunnan jäsenenä ja oli talousvaliokunnan varajäsen. Lohi toimi Kansaneläkelaitoksen tilintarkastajana 2011–2015. Eduskuntavaaleissa 2015 hän uusi paikkansa 4 793 äänellä. Kolmannelle kaudelleen vuonna 2019 hän pääsi 4969 äänellä. 
Lohi valittiin Keskustan Lapin piirin puheenjohtajaksi 2012. Lapin liiton hallituksen puheenjohtajana hän on toiminut vuodesta 2013 lähtien. Keskustan eduskuntaryhmän puheenjohtajaksi Lohi valittiin 2015 ja 2016. Syyskuussa 2020 Oulussa järjestetyssä Keskustan puoluekokouksessa Lohi valittiin puolueen varapuheenjohtajaksi.
Lohi tuki eduskunnassa esitystä irtautua kansainvälisestä henkilömiinat kieltävästä Ottawan sopimuksesta.
Näkemykset.
Arvot.
Lohi sijoittuu vaalikonevastausten perusteella keskusta-oikeistoon. "Ylen" vaalikoneessa Lohi ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Lohi on kallellaan kansalliskonservatismiin (TAN). HS:n vaalikoneeseen Lohen antamissa näkemyksissä korostuu voimakkaimmin arvokonservatiiviset mielipiteet. "Ylen" vaalikonevastausten perusteella Lohi on eduskuntaryhmänsä oikeistolaisin edustaja kaudella 2023–2027.
Yksityiselämä.
Markus Lohi on naimissa luokanopettaja Riikka Lohen kanssa. Heillä on kahdeksan lasta. Sotilasarvoltaan Markus Lohi on yliluutnantti. Harrastuksiin kuuluu juoksu, hiihto ja sulkapallo. Maalaisliiton ranualainen kansanedustaja ja Sunilan I hallituksen sosiaaliministeri Kalle Lohi oli Markus Lohen isän isoisä.
Uskonto.
Lohi on evankelis-luteriliaisen kirkon jäsen ja kuuluu vanhoillislestadiolaiseen herätysliikkeeseen. Lohi uskoo Jumalaan ja pitää uskonnollisia elementtejä tärkeinä keskeisissä elämäntapahtumissa. Hän näkee kirkolla ja uskonnollisilla toimituksilla jokseenkin tärkeän roolin hengellisyyden harjoittamisessa, ja uskoo myös uskonnollisten tai hengellisten ihmeiden tapahtumiseen.
Tuonenkielo

Tuonenkielo eli issikka tai suutarinkielo ("Aspidistra elatior") on tuonenkielojen ("Aspidistra") sukuun kuuluva vaatimaton kasvi, jota pidetään huonekasvina. Sitä on kasvatettu jo 1800-luvun puolivälissä. Kasvin tummanvihreät ja nahkeat lehdet ovat noin 60 senttimetriä pitkät. Tuonenkielo kukkii harvoin. Kukat ovat maljamaiset, violetinpunaiset ja niiden halkaisija on noin kolme senttimetriä. Kukat puhkeavat aivan maan rajaan, joten ne voi olla vaikea huomata. Tuonenkielo on hidaskasvuinen. Se tarvitsee vain vähän valoa.
Tuonenkielosta on olemassa kokovihreän lisäksi kirjavalehtinen muoto "A. elatior" ’Variegata’. Se vaatii vihreälehtistä muotoa enemmän valoa.
Aidan Quinn

Aidan Quinn (s. 8. maaliskuuta 1959 Chicago, Illinois, Yhdysvallat) on amerikanirlantilainen näyttelijä.
Nuoruus.
Quinnin vanhemmat ovat irlantilaistaustaisia. Hän sai katolisen kasvatuksen. Hänen äitinsä Teresa oli kotiäiti ja isänsä Michael Quinn opetti kirjallisuutta. Hänen vanhempi veljensä Declan Quinn on elokuvaaja, toinen veli Paul oli ohjaaja (k. 2021).
Corey Hart

Corey Hart (s. 31. toukokuuta 1962) on kanadalainen rockmuusikko, joka aloitti uransa 1980-luvulla. Hänen suurimmat hittinsä ovat olleet ”Sunglasses at Night” ja ”Never Surrender”.
Valle Verzasca

Valle Verzasca on laakso Ticinon kantonissa Sveitsissä. Laakson pohjalla virtaa Verzasca-joki, joka on padottu Contra-padolla.
Patoa käytettiin James Bond -elokuvan "007 ja kultainen silmä" avauskohtauksen kuvauspaikkana. 220 metriä korkealta padolta tehdään nykyään myös benji-hyppyjä.
Nicholas Mercator

Nicholas Mercator (, n. 1620 Holstein – 1687 Versailles) oli saksalainen matemaatikko.
Mercator asui Alankomaissa vuodesta 1642 vuoteen 1648. Tämän jälkeen hän muutti Tanskaan ja luennoi Kööpenhaminan yliopistossa vuosina 1648–1654. Vuosina 1655–1657 hän asui Pariisissa. Tämän jälkeen hän muutti Britanniaan ja opetti matematiikkaa Lontoossa vuosina 1658–1682. Hänet kutsuttiin Royal Societyn jäseneksi vuonna 1666. Mercator suunnitteli kronometrin kuningas Kaarle II:lle sekä suunnitteli ja rakennutti Versaillesin palatsin suihkulähteet.
Matemaatikkona hänet tunnetaan parhaiten logaritmeja käsittelevästä teoksesta "Logarithmo-technica", joka julkaistiin vuonna 1668. Teoksessa hän kuvaa Mercatorin sarjan, joka on luonnollisen logaritmin Taylorin sarja. Saman sarjan keksi myös Gregory Saint-Vincent:
formula_1
Palkkajäykkyys

Palkkajäykkyys tarkoittaa taloustieteessä, että palkat eivät jousta alaspäin kohti tasoa, jolla työn kysyntä ja tarjonta olisivat yhtä suuret.
Suomessa yksilötason palkkajäykkyys on huomattavasti suurempaa kuin vertailumaissa Norjassa ja Saksassa. Suomi sijoittuu kärkikolmikkoon Ruotsin ja Ranskan kanssa. 
Jos (reaali)palkkoja ei lasketa työn kysynnän vähentyessä, työllisyys heikkenee.
Ammattiliitot ja työttömyys.
Jouko Ylä-Liedenpohjan mukaan ammattiliitoissa valta on "sisäpiiriläisillä" eikä työttömillä "ulkopiiriläisillä" (outsiders). Tästä syystä niiden kannattaa korottaa minimipalkkoja yli työn tasapainohinnan, jolla työn kysyntä ja tarjonta olisivat yhtä suuret, koska sisäpiiriläisenemmistö hyötyy tällaisesta ulkopiiriläisten jäädessä työttömiksi palkankorotuksen vuoksi. Tämä työttömyys on siis "tahdonvastaista" työttömien mutta "vapaaehtoista" ammattiliiton näkökulmasta. 
Liedenpohjan mukaan tämä selittää sen, miksi ammattiliitot ylläpitävät palkkajäykkyyttä. Sitä kannustaa tähän hänen mielestään myös verotuksen ja korkean työttömyysturvan tuottama korkea efektiivinen rajavero: työttömyys pudottaa työntekijän tuloja ehkä vain murto-osalla palkasta (esim. 18,8 %).
Oceans

Oceans on vuonna 2009 valmistunut ranskalainen luontodokumentti, jonka ovat ohjanneet "Siivekäs muutto" -elokuvasta tunnetut Jacques Perrin ja Jacques Cluzaud.
Arvioita.
Ilona-lehden Tuomas Riskalan mukaan "Lopputulos on kuin merellistä elokuvasinfoniaa, leuat auki loksauttavan kaunis sukellus vedenalaisen maailman ihmeisiin, mikä pääsee kunnolla oikeuksiinsa vasta isolta kankaalta koettuna."
Mohammed Kasola

Mohammed Kasola (myös Kasoula; s. 13. elokuuta 1986 Gyamase, Ghana) on qatarilais-ghanalainen jalkapalloilija, pelipaikaltaan puolustaja. Hänellä on myös kenialaisia sukujuuria. Hän pelasi koko uransa Qatarin pääsarjassa. Kasola voitti Al-Saddissa sarjan mestaruuden 2013 ja Qatarin cupin 2014, 2015 ja 2017.
Kasola pelasi 2010–2017 Qatarin maajoukkueessa. Hän oli mukana joukkueen kokoonpanossa Aasian-mestaruuskilpailuissa 2011.
Lähteet.
I/JR 48 (jatkosota)

Jalkaväkirykmentti 48:n I Pataljoona (I/JR 48) on jatkosotaan kesäkuussa 1941 perustettu Suomen asevoimien pataljoona, joka kuului 18. divisioonan JR 48:aan
Perustaminen ja varustaminen.
Pataljoonan perustamisesta vastasi Pohjois-Hämeen Sotilasläänin Jyväskylän Suojeluskuntapiiri. Pataljoona perustettiin Lievestuoreen seurantalolla pääosin Laukaan, Toivakan ja Leivonmäen miehistä. Pataljoona miesvahvuus oli perustamisen jälkeen 31 upseeria, 156 aliupseeria ja 838 miestä, yhteensä 1 025 miestä. 
Puolustusvoimien materiaalitilanne oli jatkosodan alkaessa huomattavasti talvisodan aikaista parempi, mutta siitä huolimatta eivät yksiköt tulleet varustettua kaikin osin määrävahvuuksien mukaisiksi.
Taistelut.
Pataljoonan sotatie on kuvattu pääosin 
Komentajat.
Pataljoonankomentajana oli perustamisesta 21. kesäkuuta 1941 kapteeni Yrjö Hyvärinen aina lakkauttamiseen saakka.
II/JR 48 (jatkosota)

Jalkaväkirykmentti 48:n II Pataljoona (II/JR 48) on jatkosotaan kesäkuussa 1941 perustettu Suomen asevoimien pataljoona, joka kuului 18. divisioonan JR 48:aan.
Perustaminen.
Pataljoonan perustamisesta vastasi Pohjois-Hämeen sotilasläänin Jyväskylän suojeluskuntapiiri. Pataljoona perustettiin Vesangassa ja sen henkilöstö oli pääosin kotoisin Korpilahden, Muuramen ja Säynätsalon kunnista. Pataljoona miesvahvuus oli perustamisen jälkeen 31 upseeria, 149 aliupseeria ja 842 miestä, yhteensä 1 022 henkeä. 
Puolustusvoimien materiaalitilanne oli jatkosodan alkaessa huomattavasti talvisodan aikaista parempi, mutta siitä huolimatta eivät yksiköt tulleet varustettua kaikin osin määrävahvuuksien mukaisiksi. 
Taistelut.
Pataljoonan sotatie on kuvattu pääosin 
Komentajat.
Pataljoonankomentajana oli perustamisesta 21. kesäkuuta 1941 alkaen kapteeni Tuomas Hyttinen lakkauttamiseen asti.
Britannian avaruusohjelma

Britannian avaruusohjelma on Yhdistyneen kuningaskunnan hallituksen ja muiden tahojen ohjelma Britannian osallistumisen kansainväliseen avaruusteknologian edistämiseksi. Britannian tavoitteena ei kuitenkaan koskaan ole ollut aikaansaada brittiläisiä astronautteja tai tehdä miehitettyjä avaruuslentoja. Sen sijaan tavoitteena on ollut kehittää satelliittien laukaisussa tarvittavaa teknologiaa. Britannia ei rahoita Kansainvälisen avaruusaseman toimintaa. Britannia on kuitenkin viime aikoina ryhtynyt tukemaan SSTO-avaruussukkulan kehittämisestä vastaavaa Skylon-projektia.
Corendon Airlines

Corendon Airlines on turkkilainen lentoyhtiö, jonka pääkonttori sijaitsee Antalyassa, Turkissa. 
Historia.
Lentoyhtiö perustettiin vuonna 2004 ja lennot alkoivat huhtikuussa 2005.
Määränpäät.
Yhtiö lentää pääasiassa Alankomaihin, Belgiaan, Israeliin, Italiaan, Ranskaan, Puolaan, Romaniaan, Kosovoon, Albaniaan, Unkariin, Espanjaan, Iraniin ja Saksaan.
Gilbert Manier Muvunyi

Gilbert Manier Muvunyi (s. 3. maaliskuuta 1990 Kigali) on ruandalais-ranskalainen jalkapalloilija, pelipaikaltaan puolustaja. Hän edustaa seuratasolla Dinan-Léhon FC:tä. Muvunyi pelasi vuosina 2007–2010 Stade Rennais FC:ssä.
Lähteet.
Pang

Pang on noin 36,6 kilometriä pitkä Thamesin sivujoki Berkshiren kreivikunnassa Kaakkois-Englannissa. Se saa alkunsa Comptonin kylän lähistöltä ja laskee Thamesiin Pangbournen kylän jälkeen. Hieman Bradfieldistä itään siihen yhtyy pieni Bournejoki.
Jokivarren eläimistön on arvioitu vaikuttaneen Kenneth Grahamen lastenkirjoihin kuten "Kaislikossa suhisee".
Luettelo vaalikauden 2011–2015 kansanedustajista

Tämä on luettelo vaalikauden 2011-2015 kansanedustajista. Edustajat valittiin vuoden 2011 eduskuntavaaleissa. 
Kansanedustajista 115 oli miehiä ja 85 naisia. Naisten määrä rikkoi edellisissä vaaleissa syntyneen ennätyksen. Kansanedustajien keski-ikä huhtikuussa 2011 oli 47,8 vuotta. Nuorin kansanedustaja oli Oulun vaalipiiristä valittu perussuomalaisten 25-vuotias Olli Immonen (s. 1986) ja vanhin syyskuussa 2013 eduskuntaan varasijalta noussut RKP:ta edustanut, tuolloin 80-vuotias Jörn Donner (s. 1933).
Muutokset kokoonpanossa.
Lähde:
Arata Isozaki

Arata Isozaki (磯崎 新, "Isozaki Arata"; 23. heinäkuuta 1931 Ōita – 28. joulukuuta 2022) oli japanilainen arkkitehti. Hän valmistui Tokion yliopistosta vuonna 1954. Izozaki työskenteli Kenzō Tangen arkkitehtitoimistossa kunnes perusti oman vuonna 1963. Izozakille myönnettiin RIBA Gold Medal -arkkitehtuuripalkinto vuonna 1986 ja Pritzker-palkinto vuonna 2019.
Marc Methot

Marc Methot (s. 21. kesäkuuta 1985 Ottawa, Ontario, Kanada) on kanadalainen uransa lopettanut jääkiekkopuolustaja. Isokokoinen Methot on pelityyliltään puolustava puolustaja.
Ura.
Methot pelasi vuodet 2002–2005 OHL-joukkue London Knightsissa. Columbus Blue Jackets varasi hänet ensimmäisen siellä vietetyn kauden jälkeen 168. pelaajana . Methot voitti Knightsissa OHL:n mestaruuden ja Memorial Cupin vuonna 2005.
Kaudeksi 2005–2006 Methot siirtyi Columbus Blue Jacketsin organisaatioon. Hän pelasi ensimmäisen kautensa kokonaan AHL-joukkue Syracuse Crunchissa, mutta seuraavalla kaudella 2006–2007 Methot pelasi 20 NHL-ottelua tehden neljä syöttöpistettä. Hän pelasi ensimmäisen NHL-ottelunsa 25. helmikuuta 2007 Nashville Predatorsia vastaan. Myös kaudesta 2007–2008 Methot pelasi vielä suurimman osan farmissa ja hän pelasi NHL:n puolella yhdeksän runkosarjaottelua ilman tehopisteitä.
Kauden 2008–2009 Methot pelasi kokonaan NHL:ssä ja vakiinnutti paikkansa siellä. Hän pelasi 66 runkosarjaottelua tehoin 4+13=17, mikä on Methotin NHL:n yhden kauden piste-ennätys. Hän teki NHL-uransa avausmaalin 18. lokakuuta 2008 vieraissa Nashville Predatorsia vastaan. Heinäkuussa 2010 Methot teki kaksivuotisen jatkosopimuksen Blue Jacketsin kanssa. Methot pelasi Blue Jacketsissa 275 runkosarjaottelua, kunnes hänet kaupattiin Ottawa Senatorsiin kesällä 2012 vaihdossa Nick Folignoon.
Maajoukkue.
Methot edusti Kanadaa vuosien 2011 ja 2012 jääkiekon maailmanmestaruuskilpailuissa.
Muuta.
Methotin pikkuveli Mathieu pelaa Ottawan yliopistojoukkueessa.
Dorothy Gish

Dorothy Gish (oik. Dorothy Elizabeth de Guiche, 11. maaliskuuta 1898 Massillon, Ohio, Yhdysvallat – 4. kesäkuuta 1968 Rapallo, Italia) oli yhdysvaltalainen näyttelijä. Hänen äitinsä oli näyttelijä Mary Gish ja Dorothy aloitti näyttelemisen neljävuotiaana yhdessä sisarensa Lillianin kanssa. Perhe muutti New Yorkiin, jossa sisarukset näyttelivät muun muassa Mary Pickfordin kanssa. Pickford muutti Hollywoodiin 1909 ja sai D. W. Griffithin palkkaamaan myös Gishin sisarukset studionsa palvelukseen. Sisarusten ensimmäinen yhteinen lyhytelokuva, "An Unseen Enemy", valmistui vuonna 1912. Tunnetuimpiin Gishin elokuviin kuuluu Griffithin ohjaama "Orpolapset" vuodelta 1921.
Gish keskittyi teatterinäyttelemiseen vuonna 1930 valmistuneen elokuvan "Wolves" jälkeen. Takaisin elokuvien pariin hän palasi vasta 1944, jolloin valmistui romanttinen komedia "Our Hearts Were Young and Gay". Gishin viimeiseksi elokuvaksi jäi cameorooli Otto Premingerin ohjaamassa elokuvassa "Kardinaali" vuonna 1963. Gish kuoli 70-vuotiaana Rapallossa, Italiassa vuonna 1968. Hän on saanut tähden Hollywood Walk of Famelle.
Maria Lohela

Maria Tuulia Lohela (s. 11. kesäkuuta 1978 Nivala) on suomalainen poliitikko. Hän toimi kansanedustajana 2011–2019 ja eduskunnan puhemiehenä vuosina 2015–2018. Lohela valittiin kansanedustajaksi Varsinais-Suomen vaalipiiristä Perussuomalaisten ehdokaslistalta ensimmäisen kerran vuonna 2011. Vuonna 2017 hän siirtyi siniseen eduskuntaryhmään ja tammikuussa 2019 Liike Nyt -eduskuntaryhmään.
Poliittinen ura.
Lohela oli Turun kaupunginvaltuuston jäsen vuosina 2009–2012 ja 2017–2019. Eduskuntaan hänet valittiin ensimmäisen kerran vuoden 2011 vaaleissa. Hän oli kaudella 2011–2015 ulkoasiainvaliokunnan ja Ulkopoliittisen instituutin neuvottelukunnan jäsen. Vuodesta 2014 hän toimi myös perussuomalaisten eduskuntaryhmän varapuheenjohtajana.
Lohela oli ehdolla vuoden 2014 europarlamenttivaaleissa ja sai 4 221 ääntä. Vuoden 2015 eduskuntavaaleissa hänet valittiin uudelleen kansanedustajaksi. Vaalien jälkeen hän toimi 5. toukokuuta alkaen ulkoasiainvaliokunnan puheenjohtajana, kunnes hänet valittiin 29. toukokuuta eduskunnan puhemieheksi. Perussuomalaisten eduskuntaryhmän hajottua kokoomuksesta tuli toiseksi suurin eduskuntaryhmä, joten Lohela joutui luopumaan puhemiehen tehtävästä helmikuussa 2018. Eduskunnan puhemiehen paikka siirtyi kokoomukselle, joka ei kuitenkaan valinnut tehtävään toisena varapuhemiehenä toiminutta Arto Satosta, vaan sisäministeri Paula Risikon.
Kun perussuomalaiset esittivät Lohelaa puhemieheksi, etenkin ruotsinkielinen lehdistö toi esiin Lohelan ennen kansanedustajuuttaan esittämiä kärkeviä vaatimuksia Suomen yksikielisyydestä ja maahanmuuttopolitiikasta. Lohela itse sanoi silloisten puheenvuorojen kuuluvan nyt historiaan.
36-vuotiaana puhemieheksi valittua Lohelaa nuorempana on eduskunnan puhemieheksi valittu vain Esko Aho (36-vuotiaana vuonna 1991), Kullervo Manner (36-vuotiaana 1917) ja Lauri Kristian Relander (35-vuotiaana 1919).
Lohela ei asettunut ehdolle vuoden 2019 eduskuntavaaleissa. Lohela palkattiin Liike Nytin strategiseksi suunnittelijaksi toukokuussa 2019.
Yksityiselämä.
Lohela on koulutukseltaan humanististen tieteiden kandidaatti Turun yliopistosta pääaineenaan englannin kääntäminen ja tulkkaus. Hän asui vuosia Turussa Varissuolla, mutta muutti pois Turusta vuonna 2019.
Zombie läskinsyöjät

Zombie läskinsyöjät () on italialaisen Lucio Fulcin ohjaama, vuonna 1979 ensi-iltansa saanut kauhuelokuva. Elokuvaa pidetään Fulcin läpimurtoelokuvana ja yhtenä Fulcin kultakauden helmenä "City of the Living Deadin", "The Beyondin" ja "Viiltäjän" ohella.
"Zombie läskinsyöjät" oli ilmestyessään raakuuksien ja äärimmäisen verisyyden takia kielletty useissa maassa. Isossa-Britanniassa elokuva joutui useimpien Lucio Fulcin elokuvien tapaan Video Nasty -listalla ikärajana X, joka tunnetaan pornoelokuvien ikärajana. Aikalaisesta paheksunnastaan huolimatta elokuva on nykyään saavuttanut kulttimaineen.
Elokuva markkinoitiin George A. Romeron ohjaaman "Dawn of the Deadin" epävirallisena jatko-osana, sillä "Dawn of the Dead" ilmestyi vuotta aikaisemmin Italiassa nimellä "Zombi", mistä juontuu elokuvan alkuperäinen nimi, "Zombi 2". Huolimatta nimestään kummallakaan elokuvalla ei ole mitään tekemistä toistensa kanssa juonellisesti. Nimi oli vain yritys hyötyä "Dawn of the Deadin" saamasta suuresta suosiosta. "Zombie läskinsyöjille" on myös tehty vuonna 1988 jatko-osa, "Zombi 3".
Juoni.
New Yorkiin lainehtii alus ilman miehistöä. Rannikkopoliisit rupeavat tutkimaan sisältöä ja joutuvat heti elävän kuolleen yllättämäksi. Nuori nainen nimeltään Anne Bowles saapuu paikalle ja tunnistaa sen hänen isänsä laivaksi. Hänen isänsä tutkii kaukaisella Matoolin saarella tauteja ja yrittää valmistaa niitä varten rokotteita. Huolestunut Anne päättää lähteä isänsä luokse peläten asioiden olevan pahasti pielessä ja hänen mukaansa lähtee reportteri Peter West. He vuokraavat veneen, jonka omistajat Brian Hull ja Susan Barrett lähtevät kuljettamaan heitä kohti saarta.
Päästyään perille he kaikki neljä alkavat tutkia autioitunutta saarta. He löytävät saarella vaimonsa kanssa asustavan tohtori David Menardin, joka kertoo saarella olevan tappava tauti, joka muuttaa voodoohon uskovat kyläläiset kuoltuaan jälleen eläviksi. Annen suureksi suruksi hänen isänsä oli myös kohdannut saman kohtalon, minkä takia tohtori oli joutunut tappamaan tämän. Kohta saaren metsän kätköissä satoja vuosia maatuneet konkistadorit nousevat maan alta ja pian saaren viimeisten selviytyjien on tartuttava kättä pidempään taltuttaakseen verta ja lihaa janoavien elävien kuolleiden valtavan aallon.
Lauri Heikkilä

Lauri Juho Antti Heikkilä (24. kesäkuuta 1957 Rymättylä – 25. maaliskuuta 2024 Strasbourg) oli suomalainen Perussuomalaisia edustanut poliitikko. Hän oli kansanedustaja Varsinais-Suomen vaalipiiristä kaudella 2011–2015.
Tausta.
Koulutukseltaan Heikkilä oli filosofian tohtori elektroniikan ja tietoliikennetekniikan opintosuunnalta. Ennen kansanedustajaksi valintaansa 2011 hän työskenteli mikroelektroniikan erikoistutkijana Turun yliopistossa. Tämän ohella Heikkilä oli sivutoiminen maanviljelijä kotitilallaan Marttilassa.
Poliittinen toiminta.
Heikkilä liittyi Perussuomalaisiin heti puolueen perustamisen yhteydessä vuonna 1995. Sitä ennen hän oli Suomen Maaseudun Puolueen listalla ehdokkaana vuoden 1988 kunnallisvaaleissa sitoutumattomana sekä SMP:n jäsenenä vuoden 1992 kunnallisvaaleissa ja vuoden 1995 eduskuntavaaleissa.
Keväällä 1995 Heikkilä valittiin SMP:n Varsinais-Suomen piirin sihteeriksi. Samana vuonna perustettiin uusi puolue Perussuomalaiset ja sille perustettiin uusi piiriyhdistys Perussuomalaisten Varsinais-Suomen piiri. Heikkilä valittiin uuden piirin ensimmäiseksi puheenjohtajaksi ja hän toimi PS:n Varsinais-Suomen piirin puheenjohtajana vuoden 2011 loppuun asti.
Vuodesta 1996 alkaen Heikkilä oli pitkään mukana Perussuomalaisten ohjelmatyöryhmissä. Tiiviin ohjelmatyön hän lopetti puolueessa vasta vuonna 2011 ja osallistui sen jälkeen vielä PS:n maaseutuohjelman laatimiseen.
Heikkilä valittiin eduskuntaan vuoden 2011 vaaleissa Varsinais-Suomen vaalipiiristä 6 199 äänellä. Eduskuntavaaleissa 2015 hän oli ehdokkaana, mutta ei tullut valituksi uudelleen.
Vuoden 2011 maaliskuussa uutisoitiin, että Heikkilä oli perussuomalaisten silloisen puheenjohtajan Timo Soinin lisäksi ainoa henkilö, joka oli kuulunut perussuomalaisten puoluehallitukseen puolueen koko siihenastisen historian ajan.
Heikkilä oli Varsinais-Suomen maakuntavaltuuston jäsen ja hän oli Marttilan kunnanvaltuuston jäsen vuoden 2000 vaaleista lähtien. Vuoden 2021 kuntavaaleissa Heikkilä toimi lisäksi espoolaisen puoluetoverinsa Tuomas Tähden suosittelijana.
Vuoden 2009 europarlamenttivaaleissa Heikkilä oli ehdokkaana, mutta ei tullut valituksi.
Into the Wild (albumi)

Into the Wild on Uriah Heepin 23. studioalbumi, joka julkaistiin 15. huhtikuuta 2011. Sen julkaisi Frontiers Records sekä CD:nä että LP:nä. Albumi jäi basisti Trevor Bolderin viimeiseksi.
Kappaleesta ”Nail on the Head” kuvattiin musiikkivideo. Lisäksi yhtye piti videopäiväkirjaa levyn äänityksistä. Kansikuvasta vastasi kreikkalaisamerikkalainen taiteilija Ioannis, joka on tehnyt kansia myös muun muassa Lynyrd Skynyrdille ja Styxille.
Kauko Tuupainen

Kauko Ilmari Tuupainen (s. 8. toukokuuta 1940 Kalajoki) on suomalainen entinen Perussuomalaisten kansanedustaja.
Elämä.
Tuupaisen isä oli pohjoiskarjalaista sukujuurta ja äiti oli Sortavalasta. Tuupainen syntyi evakkona Kalajoella. Hän on koulutukseltaan merkonomi ja ennen eläkkeelle siirtymistä hän oli ammatiltaan tilintarkastaja.
Vuosina 1967–2006 Tuupainen oli sosialidemokraattisen puolueen jäsen ja 20 vuotta valtuustoryhmän jäsen, mutta erosi siitä vuonna 2006 ja perusti oman “Suomalaisten perusdemarien Spd-valtuustoryhmän”.
Hänet valittiin eduskuntaan Keski-Suomen vaalipiiristä 4 977 äänellä vuoden 2011 vaaleissa. Tuupainen oli myös pitkäaikainen Jyväskylän kaupunginvaltuutettu (1977–1985, 1989–2016). Hänet on myös valittu Keski-Suomen liiton maakuntavaltuuston jäseneksi. Tuupainen on ollut Perussuomalaisten Keski-Suomen piiriyhdistyksen toinen varapuheenjohtaja.
Tuupainen oli vuonna 2011 valitun eduskunnan iäkkäin kansanedustaja, kunnes Jörn Donner nousi varasijalta eduskuntaan vuonna 2013. Tuupainen toimi kauden ensimmäisessä istunnossa ikäpuhemiehenä. Vuoden 2015 eduskuntavaaleissa hän ei enää ollut ehdokkaana, vaikka ensiksi aikoikin pyrkiä toiselle kaudelle.
Mikko Savola

Mikko Tapio Savola (s. 29. marraskuuta 1981 Ähtäri) on suomalainen keskustalainen poliitikko ja entinen puolustusministeri. Hänet valittiin kansanedustajaksi Vaasan vaalipiiristä eduskuntavaaleissa 2011. Savola toimi puolustusministerinä Marinin hallituksessa tammi−helmikuussa 2023.
Elämä.
Savola on toiminut Ähtärissä maatalousyrittäjänä, jonka tilalla on kasvinvilijelyä ja karjaa. Aikaisemmin hän on työskennellyt yritystutkijana TE-keskuksessa. Hän on ollut myös Suomen Yrittäjien jäsen.
Savola toimi vuodesta 2013 vuoden 2016 loppuun Suomen suurimman maanpuolustusjärjestön Reserviläisliitto ry:n puheenjohtajana. Hän työskentelee maatalousyrittäjänä ja on koulutukseltaan tradenomi.
Poliittinen toiminta.
Savola valittiin 19-vuotiaana vuonna 2001 Ähtärin kaupunginvaltuustoon, missä hän on toiminut sen jälkeen yhtämittaisesti. Vuosina 2005−2008 Savola oli kaupunginhallituksen jäsen. Vuoden 2009 vaalien jälkeen hänet valittiin kaupunginvaltuuston puheenjohtajaksi. Savola ilmoitti luopuvansa kaupunginvaltuuston puheenjohtajan tehtävästä tultuaan valituksi kansanedustajaksi.
Savola on toiminut Keskustan Etelä-Pohjanmaan piirin varapuheenjohtajana vuodesta 2010 ja vuodesta 2020 lähtien hän on toiminut piirin puheenjohtajana vuoten 2023 saakka. Lisäksi hän on edustajana Etelä-Pohjanmaan sairaanhoitopiirin kuntayhtymän valtuustossa vuodesta 2009 alkaen vuosina 2011–2017 hän toimi Etelä-Pohjanmaan sairaanhoitopiirin yhtymävaltuuston puheenjohtajana.
Etelä-Pohjanmaan liiton maakuntavaltuuston jäsenenä hän toimi vuosina 2005–2012. Vuodesta 2021 lähtien hän on toiminut jälleen maakuntavaltuutettuna toimien maakuntavaltuuston puheenjohtajana.
Savola toimi vuosina 2005–2008 Etelä-Pohjanmaan Keskustanuorten puheenjohtajana.
Kansanedustajana.
Savola pyrki eduskuntaan jo 24-vuotiaana vuonna 2007, sai 5 281 ääntä eikä tullut valituksi. Kevään 2011 eduskuntavaaleissa Savola sai 5 987 ääntä ja tuli valituksi kansanedustajaksi Vaasan vaalipiiristä.
Vuoden 2015 eduskuntavaaleissa Savola sai kaikkiaan 8 476 ääntä ja tuli valituksi jatkokaudelle. Savolan äänimäärä oli vaalipiirin kuudenneksi suurin.
Vuoden 2019 eduskuntavaaleissa Savola valittiin kansanedustajaksi 5 710 äänellä.
Vuoden 2023 eduskuntavaaleissa Savola valittiin kansanedustajaksi 6 770 äänellä.
Savola on toiminut Naton parlamentaarisen yleiskokouksen (NatoPA) Suomen valtuuskunnassa vuodesta 2011. Montrealin kokouksessa 25.11.2024 hänet valittiin NatoPA:n varapresidentiksi.
Näkemykset.
Arvot.
Savola sijoittuu vaalikonevastausten perusteella poliittiseen keskustaan tai keskusta-oikeistoon. "Ylen" vaalikoneessa Savola sijoittuu arvoasteikolla konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Savola on kallellaan kansalliskonservatismiin (TAN). HS:n vaalikoneeseen Savolan antamissa näkemyksissä korostuu voimakkaimmin mielipiteet koskien maaseudun vahvempaa roolia.
Yksityiselämä.
Savola on naimisissa. Sotilasarvoltaan hän on reservin ylivääpeli.
Savola toimi Ähtärin eläinpuiston hallituksen puheenjohtajana ja keskeisenä vaikuttajana pandojen hankkimisessa ja saamisessa Ähtäriin. 
Savola kuuluu evankelis-luterilaiseen kirkkoon.